SET ปิดเช้าพุ่ง 24 จุด ตามตปท. หลังดาวโจนส์กระฉูด 1,000 จุด
SET ปิดเช้าพุ่ง 24 จุด ตามตปท. หลังดาวโจนส์กระฉูด 1,000 จุด โดยดัชนีปิดเช้านี้ที่ระดับ 1,580.76 จุด เพิ่มขึ้น 23.83 จุด หรือ 1.53% มูลค่าการซื้อขาย 2 หมื่นลบ.
27 ธ.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (27 ธ.ค.61) ที่ระดับ 1,580.76 จุด เพิ่มขึ้น 23.83 จุด หรือ 1.53% มูลค่าการซื้อขาย 2 หมื่นลบ. ขณะที่ดัชนีอุตสาหกรรมดาวโจนส์ เมื่อคืนนี้ (26 ธ.ค.61) ปิดที่ระดับ 22,878.45 จุด ปรับตัวเพิ่มขึ้น 1,086.25 จุด หรือ 4.98%
10 หุ้นดันดัชนีเช้านี้

ด้าน นายธนเดช รังษีธนานนท์ ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยในช่วงเช้าที่ผ่านมาปรับตัวขึ้นตามตลาดหุ้นทั่วโลก เป็นไปตาม Sentiment ของการลงทุนหลังดาวโจนส์ปรับตัวขึ้นไปกว่า 1,000 จุด ขณะที่ปัจจัยในประเทศยังไม่มีอะไรชี้นำ
สำหรับแนวโน้มการลงทุนในช่วงบ่ายนี้ นายธนเดช คาดว่า ตลาดน่าจะเคลื่อนไหวอยู่ในแดนบวกได้ต่อ ซึ่งเป็นการเล่นไปตามทิศทางตลาดต่างประเทศ โดยปัจจัยที่ต้องติดตามยังคงเป็นปัจจัยเดิม ๆ ทั้งการเจรจาการค้าระหว่างสหรัฐฯ และจีน, สถานการณ์ทางการเมืองของสหรัฐฯ และท่าทีของประธานาธิบดีสหรัฐฯที่มีต่อประธานธนาคารกลางสหรัฐ (เฟด)
พร้อมให้แนวต้าน 1,587 จุด ส่วนแนวรับ 1,570 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่    
PTT มูลค่าการซื้อขาย 1,652.51 ล้านบาท ปิดที่ 47.25 บาท เพิ่มขึ้น 1.75 บาท
PTTEP มูลค่าการซื้อขาย 1,416.73 ล้านบาท ปิดที่ 118 บาท เพิ่มขึ้น 5 บาท
BDMS มูลค่าการซื้อขาย 979.34 ล้านบาท ปิดที่ 25.25 บาท ลดลง 1 บาท
CPALL มูลค่าการซื้อขาย 692.27 ล้านบาท ปิดที่  69 บาท ราคาไม่เปลี่ยนแปลง
SCC มูลค่าการซื้อขาย 615.85 ล้านบาท ปิดที่ 436 บาท เพิ่มขึ้น 6 บาท